पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण की चेन को तोड़ने के लिए सरकार द्वारा कोरोना कर्फ्यू जारी है। बावजूद संक्रमण नहीं रुक रहा। स्वास्थ्य विभाग द्वारा गठित दल घर-घर जाकर बुखार के लक्षण वाले रोगियों की स्क्रीनिंग कर रहे हैं। टांडा के एक मोहल्ले में कुछ लोगों ने टीम को भगा दिया।
एनएएम लीला मुजाल्दा, आशा कार्यकर्ता मंजू रावत, आंगनबाड़ी कार्यकर्ता जुबेदा खिलजी, भगवती, सहायिका ज्योति, सुनीता, पंचायत सचिव गणेश बैरागी का दल नगर के बस स्टैंड, सदर बाजार में घर-घर जाकर जानकारी लेकर संभावित कोरोना लक्षण के रोगियों की स्क्रीनिंग कर दवाई की किट दे रहा है। दल द्वारा रोगियों को परिवार के अन्य व्यक्तियों से दूरी बनाए रखने, खांसते या छींकते समय रूमाल, गमछा का इस्तेमाल करने, घर से बाहर न निकलने, कोरोना की जांच कराने आदि की सलाह भी दी जा रही है।
टीम सदस्यों से अभद्रता की
एनएएम लीला मुजाल्दा ने बताया हम लोग जानकारी लेने जब बुदिया फलिया पहुंचे तो वहां एक व्यक्ति ने पत्थर उठाकर गालीगलौज की। जिससे हम वहां से थोड़ी दूर आकर बैठ गए। व्यक्ति के जाने के बाद हम वहां दोबारा गए तो मोहल्ले के कुछ लोगों ने आकर अपशब्द कहे। जहां से हमने 100 डायल को भी फोन किया किन्तु बहुत देर तक कोई नहीं आया। अस्पताल जाकर डॉ. हरेंद्र प्रताप सिंह तोमर को घटना की जानकारी देकर अभियान के दाैरान हमारे साथ पुलिस को साथ भेजने की बात रखी।
डॉ. तोमर ने बताया किल कोरोना अभियान के तहत टांडा सेक्टर में 32 लोगों को दवाई किट बांटी। बुदिया फलिया में टीम के साथ अभद्र व्यवहार हाेने पर थाना प्रभारी विजय वास्केल को बताया। उन्होंने आगे से टीम के साथ पुलिस जवान भेजने की बात कही है। लोगों में अज्ञानता की वजह से ऐसी घटना हुई है। डॉ. तोमर ने लोगों से अनुरोध किया कि यह अभियान जनता की सुरक्षा के लिए ही है। अगर आपके परिवार में कोई सदस्य सर्दी, जुखाम, खांसी, बुखार आदि से पीड़ित है तो सर्वे कर रही टीम को जानकारी दें। टीम आपको एक दवाई की किट प्रदान करेगी। जिससे आप स्वस्थ हो सकें। यदि किसी को कोरोना लक्षण दिखाई दे तो तुरंत अस्पताल पहुंच कर जांच करवाएं व उचित इलाज करवाएं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva mag_Deva hin_Deva hin_Deva zho_Hant eng_Latn